Diari Oficial de la Generalitat Valenciana


Sumari del DOGV 6734, del 14-03-2012 (2012/2537)

ORDE 5/2012, de 7 de març, de la Conselleria d'Infraestructures, Territori i Medi Ambient, per la qual s'establixen les normes per a la senyalització dels espais cinegètics.
-----------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2011/03/07/5/dof/vci/html**

### Dades del document

Número de DOGV
:   6734

Data del DOGV
:   14-03-2012

Secció del DOGV
:   I. DISPOSICIONS GENERALS

Número del document
:   2012/2537


Data del document
:   07-03-2011

Organisme emissor
:   Conselleria d'Infraestructures, Territori i Medi Ambient

Tipus de document
:   Ordre

Anàlisi jurídica

 Descriptors 

:   * regulació de la caça
    * legislació
    * protecció del medi ambient
    * senyalització
    * caça
    * animal de caça

ORDE 5/2012, de 7 de març, de la Conselleria d'Infraestructures, Territori i Medi Ambient, per la qual s'establixen les normes per a la senyalització dels espais cinegètics. [2012/2537]
La Llei 13/2004, de 27 de desembre, de Caça de la Comunitat Valenciana, en els seus articles 19 i 21, definix els distints espais cinegètics, diferencia les reserves valencianes de caça, les zones de caça controlada, els vedats de caça i les zones comunes, establix l'obligatorietat de la senyalització d'aquells espais cinegètics creats per mitjà de declaració expressa en tots els seus límits. A més resulta necessari precisar la senyalització d'altres terrenys a fi de donar informació complementària en els espais cinegètics sobre la possibilitat o no de certes pràctiques de caça en estos.
Esta normativa també preveu altres espais no cinegètics, d'obligatòria senyalització i delimitació, com és el cas dels refugis de fauna i les zones de seguretat creades mitjançant una resolució expressa.
Per tot això i fent ús de les facultats que em conferix l'article 28.e de la Llei 5/1983, de 30 de desembre, del Consell, atés que el projecte d'orde va ser informat pel Consell Valencià de la Caça, en correspondre-li la dita funció, d'acord amb el que preveu l'article 2 del Decret 187/2005, de 2 de desembre, pel qual es regula la composició i funcionament d'este Consell, i conforme amb el dictamen del Consell Jurídic Consultiu de la Comunitat Valenciana,
ORDENE
Article 1. Objecte
És l'objecte de la present orde la regulació de:
1. La senyalització a efectes cinegètics dels següents espais que hagen sigut declarats per mitjà de declaració o resolució expressa:
a) Espais cinegètics: vedats de caça, zones de caça controlada i reserves valencianes de caça.
b) Espais no cinegètics: refugis de fauna i zones de seguretat.
2. La senyalització dels següents terrenys a fi d'informar sobre la possibilitat o no de certes pràctiques de caça en estos:
a) Zones de reserva dins d'espais cinegètics.
b) Zones d'ensinistrament de gossos de caça o falconeria.
c) Zones marginals de caça previstes en l'article 52.4 de la Llei 13/2004, de Caça.
d) Zones de caça intensiva dins de vedats intensius.
e) Colomers industrials.
f) Zones de caça prohibida per la normativa d'espais naturals protegits.
3. La determinació de les característiques, contingut i tipus de senyals a utilitzar per a això en l'àmbit de la Comunitat Valenciana.
Article 2. Disseny i contingut dels senyals
Els senyals s'ajustaran al disseny de les figures de l'annex de la present orde, i es distingixen dos classes de senyals, els de primer orde i els de segon orde.
A. Senyals de primer orde. Consistixen en senyals que reflectiran la llegenda que corresponga al tipus d'espai declarat a efectes cinegètics o al tipus de zona amb reglamentació especial:
A1 Senyal indicatiu de vedat de caça. Llegenda: «Vedat de caça».
A2 Senyal indicatiu de zona de caça controlada. Llegenda: «Zona de caça controlada».
A3 Senyal indicatiu de reserva valenciana de caça. Llegenda: «Reserva valenciana de caça».
A4 Senyal indicatiu de refugi de fauna. Llegenda: «Refugi de fauna».
A5 Senyal indicatiu de zona de seguretat declarada expressament per la conselleria competent en matèria de caça. Llegenda: «Zona de seguretat».
A6 Senyal indicatiu de zona de reserva de caça declarada en la resolució d'un pla tècnic d'ordenació cinegètica o equivalent. Llegenda: «Zona de reserva».
A7 Senyal indicatiu de zona d'ensinistrament de gossos o falconeria declarada en la resolució d'un pla tècnic d'ordenació cinegètica o camp d'ensinistrament cinegètic (previst en l'article 11.5 de la Llei 13/2004, de Caça) per a gossos de caça o aus de falconeria. Llegenda: «Zona d'ensinistrament».
A8 Senyal indicatiu de zona de caça intensiva declarada per resolució d'un pla tècnic d'ordenació cinegètica. Llegenda: «Zona de caça intensiva».
A9 Senyal indicatiu de zona de caça limitada al voltant d'un colomer industrial declarat com a tal per la conselleria competent en matèria de caça. Llegenda: «Colomer industrial».
A10 Senyal indicatiu de zona de caça prohibida per la reglamentació específica d'un espai natural protegit declarat per la conselleria competent en matèria d'espais naturals protegits. Llegenda: «Prohibida la caça».
A11 Senyal indicatiu de zona marginal de caça. Llegenda: «Zona marginal de caça».
B. Senyals de segon orde. Consistixen en senyals a intercalar entre els de primer orde i complementaris a estos. A cada senyal de primer orde li correspon un de segon orde:
B1 Senyal complementari d'A1. Simbolitza el caràcter de vedat de caça.
B2 Senyal complementari d'A2. Simbolitza el caràcter de zona de caça controlada.
B3 Senyal complementari d'A3. Simbolitza el caràcter de reserva valenciana de caça.
B4 Senyal complementari d'A4. Simbolitza un refugi de fauna.
B5 Senyal complementari d'A5. Simbolitza una zona de seguretat declarada.
B6 Senyal complementari d'A6. Simbolitza la condició de zona de reserva dins d'un espai cinegètic.
B7 Senyal complementari d'A7. Simbolitza una zona d'ensinistrament.
B8 Senyal complementari d'A8. Simbolitza la zona de caça intensiva.
B9 Senyal complementari d'A9. Simbolitza l'existència d'un colomer industrial declarat.
B10 Senyal complementari d'A10. Simbolitza una zona en què està prohibida la caça.
B11 Senyal complementari d'A11. Simbolitza la caça en zona marginal.
C. De forma complementària a les llegendes indicades, i d'acord amb el disseny indicat en l'annex, els senyals hauran de portar, segons la seua tipologia, els següents símbols i rètols:
1. Símbol d'espai cinegètic. Consistirà en la retolació amb grandària 6,0 x 9,0 cm del símbol d'espai cinegètic (B1). S'inclourà en els senyals A1, A2 i A3.
2. Xapa de matrícula. Consistirà en una xapa metàl·lica de 3,0 x 13,0 cm, amb el color de metall i inscripció del número de matrícula del tancat, amb caràcters gravats o emmotlats en la xapa, d'1,5 cm d'altura. S'inclourà en els senyals A1 i en el cas que les zones estiguen en un vedat de caça en els senyals A6, A7, A8, A9 i A11. En el cas de zona d'ensinistrament (A7), la xapa de matrícula inclourà el número (a més del codi de província inclourà 3 dígits, xifres o lletres) assignat per la direcció territorial corresponent. En el cas del colomer industrial (A9), la xapa metàl·lica amb color del metall i inscripció del número d'identificació de l'explotació.
3. Logotip de la Generalitat establit per la Llei 8/1984, de 4 de desembre, per la qual es regulen els símbols de la Comunitat Valenciana i la seua utilització. Consistirà en la retolació de l'anagrama de la Generalitat amb grandària 8,0 x 20,0 cm. S'inclourà en els senyals A2, A3, A4, A5 i A10. En el cas que les zones a senyalitzar estiguen en una zona de caça controlada o una reserva valenciana de caça també s'utilitzarà en els senyals A6, A7 i A8 en substitució de la xapa de matrícula.
Article 3. Col·locació dels senyals
3.1. Ubicació dels senyals.
Els senyals de delimitació d'espais cinegètics o no cinegètics declarats corresponents als tipus A1, A2, A3, A4 i A5, es col·locaran al llarg de tot el seu perímetre exterior, i serà obligatòria i necessària la col·locació de senyals de primer orde en els accessos a estos espais. Interiorment es delimitaran per mitjà de senyals els enclavaments.
La resta de senyals, corresponents als tipus A6, A7, A8, A9, A10 i A11 es col·locaran al llarg de tot el seu perímetre exterior.
En tots els casos, els senyals de primer orde es col·locaran de manera que la distància entre estos en cap cas siga superior a 600 metres, i que el seu contingut puga ser vist des de l'exterior del terreny senyalitzat. Els senyals de segon orde es col·locaran entre els de primer orde i separats com a màxim uns d'altres 100 metres, de manera que un observador situat davant d'uns dels senyals puga veure, a més, el pròxim en l'un i l'altre sentit.
Els senyals se situaran sobre un pal de manera que queden a una altura sobre el sòl entre 1,5 i 2,0 metres, mesurats del costat inferior del senyal. El seu emplaçament es realitzarà procurant minimitzar l'impacte paisatgístic, sense que això supose una minva en el compliment de la seua finalitat. A estos efectes, podran ubicar-se els senyals sobre tanques, murs o parets a l'altura indicada, de manera que en estos casos no serà necessària la utilització de pals.
Quan es tracte de zones de seguretat o colomers industrials, en la resolució que els declara, podran establir-se altres normes d'ubicació i col·locació diferents de les anteriors; això en atenció als elements a protegir i l'entorn.
3.2. Persona obligada a col·locar els senyals.
La col·locació dels senyals de primer orde tipus A1, A2, A6, A7, A8, A11 i els seus senyals complementaris de segon orde correspondrà als titulars o adjudicataris dels espais cinegètics, o als promotors de les zones d'ensinistrament.
La col·locació dels senyals de primer orde tipus A3, A4 i els seus senyals complementaris de segon orde correspondrà a la conselleria competent en matèria de caça.
La col·locació dels senyals de primer orde tipus A5 i els seus senyals complementaris de segon orde correspondrà al promotor de la declaració de la zona de seguretat.
La col·locació dels senyals de primer orde tipus A9 i els seus senyals complementaris de segon orde correspondrà als titulars dels colomers industrials.
La col·locació dels senyals de primer orde tipus A10 i els seus senyals complementaris de segon orde correspondrà a la conselleria competent en matèria d'espais naturals protegits, i hauran de considerar el que establix la disposició addicional segona.
Article 4. Característiques generals dels senyals
1. El material del senyal, així com el pal, podran ser de qualsevol material que garantisca la seua subjecció i lectura, utilitzant en la mesura que siga possible, materials adequats a l'entorn en què s'ubicarà el senyal.
2. Les dimensions dels senyals seran de 35,0 x 50,0 cm en el cas dels de primer orde i de 20,0 x 30,0 cm en el cas dels de segon orde i tipus únic, deixant sempre un marge del 10% en cada dimensió en ambdós casos.
3. En tots els casos les inscripcions es realitzaran en color negre sobre fons blanc, utilitzant preferentment lletres del tipus Arial Narrow negreta grandària 200 per als senyals A1, A2, A3, A4, i A5, mentre que per als senyals A6, A7, A8, A9, A10 i A11 s'utilitzarà la grandària 150.
DISPOSICIONS ADDICIONALS
Primera. Treballs de manteniment de la senyalització
Es recomana l'ús del valencià o castellà segons que el territori on s'instal·len siga considerat per la Llei 4/1983, de 23 de novembre, d'Ús i Ensenyament del Valencià, com a zona predominantment valencianoparlant o castellanoparlant.
Segona. Zones de caça prohibida per l'orde anual de vedes o per la normativa d'espais naturals protegits
En aquelles zones en què en virtut de l'orde anual de vedes o ordes extraordinàries es prohibisca la caça, s'establirà en esta normativa els límits d'estes zones de forma inequívoca, i no serà necessària la seua senyalització.
La senyalització de les zones de caça prohibida per la normativa d'espais protegits serà obligatòria sempre, amb l'excepció que els seus límits s'establisquen de forma inequívoca en l'orde anual de vedes.
Tercera. Normalització d'altres senyals dins d'espais cinegètics
Es faculta la direcció general competent en matèria de caça al desplegament d'esta orde perquè mitjançant una resolució puguen normalitzar-se altres senyals en l'interior dels espais cinegètics a conseqüència del desplegament normatiu de la Llei 13/2004, de 27 de desembre, de Caça de la Comunitat Valenciana.
DISPOSICIÓ TRANSITÒRIA
Única
En tota nova senyalització i treballs de manteniment de les senyalitzacions actuals a realitzar, s'haurà de tindre en compte el que disposa la present orde.
En el termini màxim de 5 anys, a comptar de la data de la seua publicació, tota senyalització d'espai cinegètic haurà d'ajustar-se al que disposa esta orde.
DISPOSICIÓ DEROGATÒRIA
Única. Derogació
Queden derogats aquells preceptes relatius a les normes per a la senyalització dels espais i terrenys cinegètics compresos en la Resolució de 26 d'abril de 1988, de la Direcció General de Producció Agrària, per la qual es donen les normes per a la senyalització dels terrenys sotmesos a règim especial de caça i pesca continental, i vies pecuàries.
DISPOSICIÓ FINAL
Única. Entrada en vigor
La present orde entrarà en vigor l'endemà de la seua publicació en el Diari Oficial de la Comunitat Valenciana.
València, 7 de març de 2012
La consellera d'Infraestructures, Territori i Medi Ambient,
ISABEL BONIG TRIGUEROS


Còpia Permalink ELI